Euroopan unionin ja Amerikan yhdysvaltojen välinen sopimus rahaliikenteen sanomanvälitystietojen käsittelystä ja siirtämisestä Euroopan unionista Yhdysvaltoihin terrorismin rahoituksen jäljittämisohjelman (TFTP) tarkoituksiin tuli voimaan 1. elokuuta 2010.

Menettelyihin liittyvät näkökohdat

Sopimuksen 13 artiklassa määrätään, että Euroopan unionin ja Yhdysvaltojen tarkasteluvaltuuskunnat tarkastelevat yhdessä säännöllisin väliajoin suoja- ja valvontatoimia sekä vastavuoroisuutta koskevia määräyksiä. Tarkasteluvaltuuskunnissa ovat edustettuina Euroopan komissio, Yhdysvaltojen valtiovarainministeriö, jäljempänä ’valtiovarainministeriö’, sekä kaksi EU:n jäsenvaltioiden tietosuojaviranomaista. Lisäksi niihin voi kuulua turvallisuus- ja tietosuoja-asiantuntijoita sekä henkilöitä, joilla on oikeusalan kokemusta.

Tämä kertomus koskee kuudetta sopimuksen voimaantulon jälkeen toteutettua sopimuksen yhteistä tarkastelua ja kattaa ajanjakson 1. joulukuuta 2018 ja 30. marraskuuta 2021 välillä. Sopimuksen yhteinen tarkastelu on aiemmin suoritettu helmikuussa 2011, lokakuussa 2012, huhtikuussa 2014, maaliskuussa 2016 ja tammikuussa 2019. Komissio antoi 27. marraskuuta 2013 tiedonannon Euroopan komission ja valtiovarainministeriön yhteisestä kertomuksesta, jossa tarkastellaan toimitettujen TFTP-tietojen hyödyllisyyttä sopimuksen 6 artiklan 6 kohdan nojalla.

Sopimuksen 13 artiklan 3 kohdan mukaisesti Euroopan komissio edusti tarkastelussa Euroopan unionia ja valtiovarainministeriö Yhdysvaltoja. EU:n tarkasteluvaltuuskunnan puheenjohtajana toimi komission korkea virkamies, ja valtuuskuntaan kuului kaikkiaan kaksi komission henkilöstön jäsentä sekä kahden EU:n kansallisen tietosuojaviranomaisen edustajat.

Kuudes yhteinen tarkastelu toteutettiin kahdessa vaiheessa: 8. maaliskuuta 2022 Haagissa Europolin tiloissa sekä 29. ja 30. maaliskuuta 2022 Washingtonissa valtiovarainministeriössä.

Tämä kertomus perustuu valtiovarainministeriön kirjallisiin vastauksiin, jotka se antoi ennen tarkastelua lähetettyyn EU:n kyselylomakkeeseen, valtiovarainministeriön henkilöstön ja Yhdysvaltojen tarkasteluvaltuuskunnan jäsenten kanssa käytyihin keskusteluihin sekä muihin julkisesti saatavilla oleviin valtiovarainministeriön asiakirjoihin. Lisäksi kertomuksessa otetaan huomioon tiedot, jotka Europolin henkilöstö toimitti tarkastelun aikana, mukaan lukien Europolin tietosuojavastaavan toimittamat tiedot. Käytettävissä olevien tietojen täydentämiseksi komissio tapasi myös nimetyn palveluntarjoajan ja sai siltä tietoja sekä järjesti 24. tammikuuta 2022 kokouksen, jossa se otti jäsenvaltioilta vastaan palautetta sopimuksen vastavuoroisuutta koskevista määräyksistä.

Suositukset ja päätelmät

Valtiovarainministeriöltä, Europolilta, nimetyltä palveluntarjoajalta ja riippumattomilta valvojilta saatujen tietojen ja selitysten, asiaa koskevien asiakirjojen tarkistamisen sekä todisteiden esittämismääräysten ja TFTP-tiedoista tehtyjen hakujen satunnaisotoksen perusteella komissio katsoo, että sopimus ja siihen sisältyvät suoja- ja valvontatoimet on pantu asianmukaisesti täytäntöön.

Europol toteuttaa tarkastustehtäväänsä 4 artiklaa kaikilta osin noudattaen valtiovarainministeriöltä saatujen yksityiskohtaisten ja säännöllisesti päivitettävien lisäasiakirjojen perusteella. Valvontamekanismi toimii hyvin, ja sillä voidaan tehokkaasti varmistaa, että tietojenkäsittely täyttää 5 artiklassa määrätyt edellytykset, mukaan lukien se, että tietojen haku perustuu ainoastaan olemassa olevaan tietoon tai näyttöön, joka osoittaa olevan syytä uskoa, että haun kohteella on yhteys terrorismiin tai sen rahoitukseen. Kaikki valikoimattomat tiedot poistetaan viimeistään viiden vuoden kuluttua niiden vastaanottamisesta sopimuksen 6 artiklan 4 kohdan mukaisesti.

TFTP on edelleen keskeinen väline, jolla saadaan oikea-aikaisia, tarkkoja ja luotettavia tietoja terrorismin suunnitteluun ja rahoitukseen liittyvästä epäilyksenalaisesta toiminnasta. Sen avulla voidaan tunnistaa ja jäljittää terroristeja ja heidän tukiverkostojaan kaikkialla maailmassa. Nykyisen tarkastelukauden aikana EU on edelleen hyötynyt merkittävästi TFTP:stä, ja lähes 50 prosenttia vihjeistä, jotka on saatu kaikkien hakujen perusteella, on toimitettu Europolille ja EU:n jäsenvaltioille. Joissakin tapauksissa sopimuksen nojalla toimitetut tiedot ovat olleet ratkaiseva tekijä terrori-iskuihin EU:n maaperällä liittyvien tutkimusten edistymisessä.

Vaikka keskimääräinen vihjeiden määrä kuukaudessa väheni tarkastelukaudella 2 232:sta 1 631:een johtuen suurelta osin covid-19-pandemiasta, se oli edelleen suuri ja osoitti jälleen kerran sopimuksen arvon. Hakujen kuukausittainen määrä väheni 1 115:stä 828:aan, eli 26 prosenttia verrattuna edelliseen tarkastelukauteen.

Pakollinen etätyö Yhdysvalloissa maalis–toukokuussa 2020 ei vaikuttanut olennaisesti sopimuksessa vahvistettuihin suoja- ja valvontatoimia sekä vastavuoroisuutta koskeviin määräyksiin. Se ei myöskään vaikuttanut valvojien ja tilintarkastajien rooliin eikä turvallisuusluokiteltujen tietojen suojaamiseksi toteutettujen turvatoimien seurantaan muutoin kuin henkilöstömäärän mukauttamisen osalta. Vaikka valtiovarainministeriö ei lähettänyt uusia 4 artiklan mukaisia tietopyyntöjä tämän rajallisen ajanjakson aikana, komissio on tyytyväinen siihen, että valtiovarainministeriö kykeni kyseisellä ajanjaksolla vastaamaan kiireellisiin ja ensisijaisiin pyyntöihin hakujen tekemiseksi TFTP:n kautta sopimuksen 5 artiklassa määrättyjen edellytysten mukaisesti.

Menettelyjen parantamiseksi edelleen komissio toteaa, että valtiovarainministeriö kyllä arvioi 4 artiklan mukaisten pyyntöjen vuotuisessa arvioinnissa ne viestityypit ja maantieteelliset alueet, joihin on saatu TFTP-hauissa eniten ja vähiten osumia, mutta tämän lisäksi komissio suosittaa, että arvioinnin tuloksia kuvattaisiin tarkemmin myöhemmissä 4 artiklan mukaisissa pyynnöissä. Tarkemmilla kuvauksilla voitaisiin paremmin osoittaa, että valtiovarainministeriö on rajannut tarkasti pyyntönsä nimetyltä palveluntarjoajalta pyydettävien tietojen määrän minimoimiseksi 4 artiklan 2 kohdan mukaisesti.

Komissio ehdottaa lisäksi, että valtiovarainministeriö parantaa mekanismejaan, joilla se arvioi valikoitujen tietojen säilyttämisen tarvetta varmistaakseen, että tietoja säilytetään vain niin kauan kuin niitä tarvitaan asianomaisissa tutkinta- tai syytetoimissa (6 artiklan 7 kohta). Komissio ehdottaa, että valtiovarainministeriö ottaa käyttöön kirjalliset menettelyt tietojen säilyttämisen arvioimiseksi.

Tässä yhteydessä komissio pyytää jäsenvaltioita tehostamaan pyrkimyksiään ilmoittaa keskitettynä yhteyspisteenä (SPoC) toimivalle Europolille tapauksen käsittelyn päättämisestä, jotta tällaiset tiedot voidaan myöhemmin toimittaa valtiovarainministeriölle. Tapaukseen liittyvät valikoidut tiedot olisi sen jälkeen periaatteessa poistettava, paitsi jos niiden pohjalta on käynnistetty muita tutkimuksia. Europolin ja jäsenvaltioiden olisi laadittava ja pantava täytäntöön menettelyt tällaisen palautteen antamiseksi. Huomiota olisi kiinnitettävä myös sellaisiin valikoituihin tietoihin, joita valtiovarainministeriön analyytikot tarkastelevat mutta joita ei katsota merkityksellisiksi tietyn tutkinnan yhteydessä ja joita ei sen vuoksi jaeta eteenpäin. Siltä osin kuin tällaisia tietoja valikoidaan ja tulostetaan, komissio suosittelee, että valtiovarainministeriö laatii TFTP:n käyttäjille/analyytikoille asiakirjahallintoa koskevat kirjalliset ohjeet sen varmistamiseksi, että tällaiset valikoidut tiedot säilytetään 6 artiklan 7 kohdan mukaisesti.

Lisäksi jäsenvaltioiden olisi annettava säännöllisesti palautetta valtiovarainministeriöltä saatujen TFTP-vihjeiden lisäarvosta Europolille, joka välittää palautteen tarvittaessa valtiovarainministeriölle. Tämä voisi parantaa entisestään 9 ja 10 artiklan nojalla vaihdettavien tietojen laatua ja määrää. Komissio kannustaa Europolia jatkamaan TFTP:n aktiivista tunnetuksi tekemistä ja tukemaan jäsenvaltioita, jotka pyytävät siltä neuvoja ja asiantuntemusta 10 artiklan mukaisten pyyntöjen laatimiseen. Komissio kannustaa jäsenvaltioita myös hyödyntämään TFTP:n tarjoamia mahdollisuuksia mahdollisimman tehokkaasti.

Komissio toteaa, että menettelyt, joita noudattaen käsitellään henkilöiden esittämät pyynnöt saada vahvistus siitä, onko heidän henkilötietojen suojaa koskevia oikeuksiaan kunnioitettu sopimuksen mukaisesti, näyttävät toimivan tehokkaasti. Komissio panee myös merkille, että Yhdysvaltojen yksityisyyden ja kansalaisvapauksien valvontalautakunta totesi marraskuussa 2020 TFTP:n valvonnan yhteydessä, että ohjelma on suunniteltu huolellisesti ja että se tarjoaa huomattavaa arvoa terrorismin torjunnassa ja suojaa asianmukaisesti yksityisyyttä. Komission mukaan on tärkeää, että yksityisyyden suojasta vastaava Yhdysvaltojen valtiovarainministeriön virkamies, jonka tehtävänä on panna täytäntöön sopimuksen 15 ja 16 artikla, pyrkii edelleen parantamaan henkilöiden tiedonsaantioikeutta sekä oikeutta oikeussuojakeinoihin ja tarkastelee lisäksi mahdollisuuksia testata menettelyjä siinä tapauksessa, että erityisiä pyyntöjä ei esitetä.

Komissio pitää myönteisenä Yhdysvaltojen viranomaisten jatkuvaa avoimuutta tietojenvaihdon osalta, mikä osoittaa TFTP:n merkityksen kansainvälisessä terrorismintorjunnassa. TFTP-tietojen hyödyllisyyttä käsittelevään yhteiseen kertomukseen ja tähän tarkasteluun sisältyvät yksityiskohtaiset tiedot siitä, millä tavoin toimitettuja TFTP-tietoja saa käyttää ja käytetään, sekä konkreettiset esimerkit havainnollistavat selkeästi TFTP:n toimintaa ja tuovat esiin lisäarvon turvallisuuden kannalta Atlantin molemmin puolin, sillä TFTP on edelleen keskeinen väline terrorismin torjunnan analyytikoiden ja tutkimusten tukemisessa, esimerkiksi aiemmin tuntemattomien terroristien ja taloudellisten tukijoiden tunnistamisessa.